b"\n_START_ARTICLE_\nBarokkpop\n_START_SECTION_\nBarokkpopens vesenstrekk\n_START_PARAGRAPH_\nThe Left Banke, The Beach Boys, Burt Bacharach og Phil Spector er regnet som foregangsmenn innenfor sjangeren. Mye av Spectors arbeid fra 1960-tallet, kan regnes som barokkpop, og var en stor inspirasjon for The Beach Boys' l\xc3\xa5tskriver, produsent og frontfigur Brian Wilson. Beach Boys-platen Pet Sounds fra 1966 er regnet for \xc3\xa5 v\xc3\xa6re et sv\xc3\xa6rt viktig album for barokkpopen, og har igjen inspirert nye musikere innen og utenfor sjangeren._NEWLINE_Noen andre tidlige barokkpop-ut\xc3\xb8vere: Scott Walker, The Turtles, Emitt Rhodes, The Association, Love, The Zombies og Van Dyke Parks. The Beatles har ogs\xc3\xa5 komposisjoner som regnes for \xc3\xa5 v\xc3\xa6re barokkpop, og har v\xc3\xa6rt med p\xc3\xa5 \xc3\xa5 utvikle sjangeren. \xc2\xabYesterday\xc2\xbb fra 1965 kan regnes som et tidlig eksempel p\xc3\xa5 barokkpop._NEWLINE_Moderne barokkpop, er ofte deler av klassisk komposisjon og arrangering, blandet med en moderne pop-sjanger, som oftest indie rock, indie pop eller andre alternative musikksjangere. Dette skaper et mer orkestrert lydbilde, sammen med den vanlige indie-instrumenteringen. Dette kan minne litt om post-rock, og sjangerne har p\xc3\xa5 den m\xc3\xa5ten en viss tilknytning til hverandre. Den moderne barokkpopen ser allikevel ut til \xc3\xa5 ha en bredere og mer kommersiell appell enn post-rocken. I motsetning til sjangeren p\xc3\xa5 1960-tallet, der akustiske instrumenter stod i fokus, kan den moderne barokkpopen ogs\xc3\xa5 ta i bruk elektroniske lyder og instrumenter._NEWLINE_Typiske ut\xc3\xb8vere i moderne barokkpop er blant annet The Divine Comedy, Andrew Bird, Arcade Fire, Fleet Foxes, Belle and Sebastian, Fiona Apple, Rufus Wainwright, Joanna Newsom og Sufjan Stevens."